གང་ལྟར།རང་རེའི་སྐྱ་ཟད་སྔོ་སྡུག་གི་རྩོམ་པ་པོ་རྣམས་ཀྱིས་རང་གིས་མ་དངུལ་གཏང་མ་དགོས་བར།དཔེ་ཚོགས་ཤིག་དཔར་དུ་བསྐྲུན་ཐུབ་ན་ཕུན་སུམ་ཚོགས་པའི་ཡན་ལག་ཡིན་པས།སྐྱེ་ཕོ་མོ་དང་རྒན་གཞོན།གྲྭ་གྲོང་དང་ས་གནས་སོགས་ཀྱི་ཚད་བཀག་མེད་པར།འཐུས་ཚབ་རང་བཞིན་གྱི་ལྷུག་རྩོམ་གྱི་དཔེ་ཚོགས་ཤིག་དཔར་དུ་བསྐྲུན་པའི་ཆེད་དུ་ངེད་རྩོམ་སྒྲིག་ཚན་ཆུང་གིས།དེང་སྐབས་གཞུང་སྒེར་གྱི་དུས་དེབ་དང་ཚགས་པར།དྲ་ལམ་དང་སྐད་འཕྲིན་སོགས་ན་ཕ་སྐད་ཀྱི་ལམ་ནས་བརྩམས་ཆོས་འབྲི་བཞིན་པའི་རྩོམ་པ་པོ་དང་ཆེད་མཁས་བཞི་བཅུ་ཡས་མས་ལ་འབྲེལ་གཏུགས་བྱས།དེའི་ཁྲོད་དུ་ཅུང་ཡིད་ཕངས་པ་ནི་འཇུ་སྐལ་བཟང་དང་སྒོ་ཤེར།ཐུབ་བསྟན་ཕུན་ཚོགས།ཚེ་རིང་དོན་འགྲུབ་སོགས་ལ་ལྷུག་རྩོམ་ཡག་ཤོས་རེ་ཡོད་ཀྱང་།ཁ་གྲངས་མ་འདང་བ་སོགས་རྒྱུ་རྐྱེན་གཞན་གྱི་མ་གཏོགས།གང་ལ་གང་འཚམ་གྱི་ལྷུག་རྩོམ་གྱི་བརྩམས་ཆོས་མང་པོ་ཞིག་ལག་ཏུ་སོན།ང་ཚོས་དཔེ་སྐྲུན་ཁང་གི་རེ་བ་ལྟར་དེ་དག་ལས་འཐུབ་ཚབ་རང་བཞིན་གྱི་མ་དཔེ་བཅུ་གཉིས་དཔེ་ཚོགས་སུ་བདམས་ལ།དེ་ནས་བཟུང་ཟླ་ངོགས་གཉིས་ཙམ་གྱི་རིང་ལ་དཔེ་ཆ་བཅུ་གཉིས་ཀྱི་ནང་དོན་གནད་བསྡུས་དང་རྩོམ་པ་པོའི་ལོ་རྒྱུས་སོགས་རྒྱ་ཡིག་ལ་བསྒྱུར་ཞིང་།རྒྱས་བསྡུས་མི་གཅིག་པའི་སྙན་ཞུ་ཡང་དང་བསྐྱར་དུ་བྲིས་ཏེ་ཞིང་ཆེན་དང་རྒྱལ་ཁབ་རིམ་པ་སོགས་གོང་རིམ་དཔེ་སྐྲུན་སྡེ་ཁག་ལ་སྙན་ཞུ་ཕུལ།དུས་ཡུན་ལོ་ངོ་ཕྱེད་རིང་གི་དཀའ་ལས་བརྒྱབ་ཀྱང་།ཡིད་ཕམ་པ་ཞིག་ནི་མཇུག་མཐར་རྒྱལ་ཁབ་ཀྱི་རྣམ་གྲངས་དང་རོགས་དངུལ་སྐར་རྡོག་གཅིག་ཀྱང་མ་རེགམཇུག་འབྲས་འདི་ལ་དཔེ་སྐྲུན་ཁང་གི་འགོ་ཁྲིད་ཡང་རྟབ་རྟབ་པོ་དང་ཡིད་མི་ཆེས་པ་ལྟ་བུ་གྱུར་ཡོད།ཅི་ཁགདེང་གི་ཆར་ཡུལ་ལུང་འདྲ་མིན་གྱི་དམངས་གླུ་ཕྱོགས་བསྡུས་ཙམ་དང་རིག་གཞུང་ཞིབ་འཇུག་གི་གྲུབ་འབྲས་བསྐྱར་ཟློས་ཙམ་ལ་ཡང་རོགས་སྐྱོར་གྱི་མ་དངུལ་ཡང་དང་བསྐྱར་དུ་འཐོབ་བཞིན་ཡོད་ཀྱང་།གསར་རྩོམ་གྱི་ལམ་ན་ཤར་རེ་སྐྱོད་པའི་རྩོམ་པ་པོ་དག་གི་ཤེས་བརྩོན་དང་ཐོས་བསམ་ལས་འཁྲུངས་པའི་སྒྱུ་རྩལ་གྱི་རྣམ་གཞག་འདི་དག་སྣང་མེད་དུ་འཇོག་དོན་ཅི་ཡིན་ནམ།སྤྱིར་ཀ་མད་སུམ་ཅུའི་ཕྲེང་ཐག་ལ་རྒྱུས་པའི་ལྷུག་རྩོམ་འདི་དག་གིས་གང་ཞིག་གི་སྒྲ་བཤད་དང་ཅི་ཞིག་གི་ཡང་སྙིང་མཚོན་བཞིན་ཡོད་ཟེར་དཀའ་ཡང་།མ་མཐའ་ཡང་ཚིག་འབྲུ་རེ་རེ་དང་དེའི་ཞར་བྱུང་གི་གོ་དོན་ནི་རྩོམ་པ་པོ་རྣམས་ཀྱི་རྣམ་དཔྱོད་དང་བརྩེ་དུང་ལས་འཁྲུངས་བའི་བརྒྱ་བཤད་ཚིག་གི་རྩ་བ་དང་སྟོང་བཤིགས་འོ་མའི་མར་ལོ་ཡིན་པ་གདོན་མི་ཟ།